༄༅།།ན་མོ་ཝཱ་གཱི་ཤྭ་རཱ་ཡ།།བརྩེ་བས་འགྲོ་ལ་ཕན་འབའ་ཞིག།དེས་དགོངས་རྨོངས་པའི་མུན་ཆེན་པོ།།དྲུངས་ཕྱུང་རྟག་ཏུ་དམ་པའི་ཆོས།།གསུང་མཛད་ཁྱོད་ལ་ཕྱག་འཚལ་ལོ།།འཕགས་པ་སྤྱན་རས་གཟིགས་དབང་གིས།།བྱིན་བརླབས་འཇིག་རྟེན་མིག་གྱུར་པས།།གངས་ཅན་ལྗོངས་སུ་ཆོས་བསྒྱུར་བའི།།བརྡའ་ཡི་བྱེ་བྲག་འགའ་ངེས་བྱ།།དཀོན་མཆོག་ཅེས་པ་སྐྱབས་གནས་དང༌།།རིན་ཆེན་གཉིས་ཀྱི་ཐུན་མོང་མིང༌།།དཀོར་ཞེས་བྱ་བ་ནོར་གྱི་ནི།།ཞེ་ས་ཉིད་ཡིན་གྲིབ་མ་ཡིན།།དཀུ་ཞེས་བྱ་བ་ལུས་ཀྱི་ནི།།སྟ་ཟུར་ཉིད་ཡིན་སྐུ་མ་ཡིན།།མི་ཞིམ་པ་ཡི་དྲི་ལ་ཡང༌།།དཀུ་ཞེས་འཆད་པ་སྐབས་ཀྱིས་དབྱེ།།དཀྱོར་འབྱིན་ཞེས་པ་གཡོ་སྒྱུ་ཡིས།།ཀུན་ནས་བསླང་བའི་ལས་ཀྱི་མིང༌།།རྐྱང་ནུལ་ཞལ་ཞལ་མིང་ཡིན་ནོ།།བཀའ་མཆིད་ཅེས་པ་གླེང་མོ་ཡི།།མིང་ཡིན་བཀའ་བློ་ཞེས་བྱ་བ།།སྒོ་གསུམ་ལས་ཀྱི་ཀུན་སློང་མིང༌།།བཀོལ་བ་ཞེས་བྱ་བཀར་བ་ཡི།།མིང་ཡིན་ལས་བཀོལ་སོགས་དང་ནི།།འབྱེད་པ་གྲོགས་དང་སྐབས་ཀྱི་ཤེས།།བཀད་ས་ཞེས་པ་ཟས་ཀྱི་ནི།།གཡོས་ཁང་མིང་ཡིན་བཀོན་པ་ནི།།ཞེ་སྡང་བ་ཡི་མིང་ཡིན་ནོ།།བརྒྱད་བཀག་ཅེས་པ་སྒོ་གསུམ་གྱིས།།སྤྱོ་བར་བྱེད་པའི་མིང་ཡིན་ཏེ།།བཀྲབས་པ་ཞེས་པ་མང་པོ་ཡི།།ནང་ནས་འདོམས་པར་བྱས་པའི་མིང༌།།སྤ་བཀོང་ཞེས་པ་རྐུན་པོ་སོགས།།ཞུམ་ཞིང་དངངས་པར་བྱེད་པའི་མིང༌།།ལག་པ་བཀན་དང་ལུས་བཀན་སོགས།།བརྡའ་རྙིང་ཡིན་ནོ་རྟོགས་པར་སླ༑༑ཤ་ཀ་ར་ནི་ལེགས་སྦྱར་གྱི།།སྐད་ཡིན་བོད་སྐད་ལི་ཁ་ར།།དཔེ་མཁྱུད་ཅེས་པ་ཆོས་ཀྱི་ནི།།སྣོད་ལའང་སེར་སྣ་བྱེད་པའི་མིང༌།།སྔ་མཁོ་ཞེས་པ་སྔོན་བཞིན་གྱི།།མིང་ཡིན་སྔ་མའི་མིང་མ་ཡིན།།མཁུ་བ་ཞེས་པ་ལྡོག་པའི་མིང༌།།མཁོབ་ཅེས་བྱ་བ་མཐའ་ཡི་ནི།།མིང་ཡིན་མཐའ་མཁོབ་ཅེས་བྱ་དང༌།།མཁོབ་བལ་སོགས་ཀྱང་རྟོགས་པར་བྱ།།འཁམས་པ་ཞེས་པ་བརྒྱལ་བ་དང༌།།དོན་མཚུངས་སྔོན་འཇུག་འ་ཡིན་ནོ།།མུཥྚི་ཞེས་པ་ཁུ་ཚུར་གྱི།།ལེགས་སྦྱར་སྐད་ཡིན་ཟུར་བཅག་ནས།།ཨུ་ཛྚི་ཞེས་ཀྱང་ཟེར་བ་ཡོད།།ཀུ་རུ་བིནྡ་རྡོ་ཡི་མིང༌།།ཡིན་ཞེས་འགའ་ཞིག་ཟེར་མོད་ཀྱང༌།།ཞ་ཉེའི་ལེགས་སྦྱར་སྐད་དུ་བཤད།།ཚོན་མོ་སྟེང་དང་རོ་ཉེ་ཡང༌།།ཞ་ཉེ་དཀར་ནག་དག་གི་མིང༌།།རིམ་གྲོ་ཞེས་པ་བྱ་ཡུལ་གྱི།།བསྙེན་བཀུར་མིང་ཡིན་བྱེད་པ་པོའི།།རྐྱེན་བཟློག་མིང་དུ་གྲགས་ལྟར་མིན།།ཡོད་དགུ་དང་ནི་སྐྱེ་དགུ་དང༌།།ཡིད་ཀྱི་དགུ་དང་དགུ་ཚིགས་སོགས།།འདོད་རྒྱལ་ཡིན་གྱི་གྲངས་མ་ཡིན།།དགོན་དུང་ཅན་ནི་སྡོང་དུམ་ཅན།།ཚྭ་སྒོ་ཅན་དང་བ་ཚྭ་ཅན།།མིང་གི་རྣམ་གྲངས་ཡིན་ཞེས་གྲགས།།ནམ་མཁའི་དབྱིངས་ལ་དགུང་ཞེས་གྲགས།།བགྲོ་གླེང་ཞེས་པ་འབེལ་གཏམ་གྱི།།མིང་ཡིན་སུན་འབྱིན་རྐྱང་པའི་མིན།།བགོམ་པ་ཞེས་པ་གོམ་སྟབས་ཀྱི།།མིང་ཡིན་བགྲུངས་པ་དྭངས་པའི་མིང༌།།བགམ་སད་དོན་གཅིག་བརྟག་པའི་མིང༌།།མི་འགོང་ཞེས་བྱ་མི་སྐྲག་པའི།།མིང་དུ་ཀུན་ལ་གྲགས་དེའོ།།འགྲན་དུ་མེད་པའི་རྣམ་གྲངས་ལ།།བསྐྲུན་དུ་མེད་ཅེས་འཆད་ན་ཡང༌།།བསྐྲུན་དུ་མེད་པ་མཁས་པའི་བརྡའ།།སྒམ་པོ་ཞེས་པ་གཏིང་ཟབ་པའི།།མིང་ཡིན་བགམ་དང་འཁྲུལ་མི་བྱ།།ག་ག་ཚིལ་ནི་སྐྱི་གཡའ་བ།།ག་གོན་ཞེས་པ་ཉུང་མའི་མིང༌།།གོབ་ལོབ་ཅེས་པ་བྱ་སླའི་མིང༌།།གལ་བཟུང་ཞེས་པ་སུན་འབྱིན་ཏེ།།ག་ཞ་ཞེས་པ་གད་མོའི་མིང༌།།གོར་མ་ཞེས་པ་རྡོ་ཡི་མིང༌།།གར་བུ་ཞེས་པ་ལྕགས་ཀྱི་མིང༌།།མཚར་དུ་དངར་བ་བསྒྲིགས་པའི་མིང༌།།མངག་གཞུག་ཅེས་པ་ཕོ་ཉའི་མིང༌།།དངན་འཐེན་ཞེས་པ་གཞན་གྱི་ནོར།།ཁྱེར་བ་ཕྱིར་མི་གཏོད་པའི་མིང༌།།མངན་བགྲང་ཞེས་པ་སྐྱོན་བརྗོད་ནས།།བགྲང་བའི་མིང་དུ་གྲགས་པའོ།།དྲེའུ་རྔོག་ཅེས་པ་བྲམ་ཟེའི་མིང༌།།བརྔོད་པ་ཞེས་པ་འདྲིད་པའི་མིང༌།།རྔོད་འཐག་སོགས་དང་ཁྱད་པར་ཕྱེ།།སྐྱོ་སྔོགས་ཞེས་པ་རྩོད་པ་ཡི།།ཞི་བྱེད་ཅན་དུ་མི་འཇུག་པའོ།།སྔངས་དང་དངང་པ་ཞེས་པའི་ཁྱད།།འདས་དང་ད་ལྟ་བ་ཡི་དབྱེ།།ཅོ་ཏོ་ཞེས་པ་མགོ་སྤུ་ཡི།།མིང་ཡིན་མགོ་ལ་ཅོ་ཞེས་པ།།མདོ་སྡེའི་རྒྱན་ལས་གསལ་བར་གསུང༌།།ཅོ་འདྲི་ཞེས་པ་མགོ་འཁོར་དུ།།འཇུག་པའི་མིང་ཡིན་ཅོ་ཞེས་པ།།ཅི་ཞེས་འདྲི་བའི་ཚིག་ལའང་འབྱུང༌།།ཅི་ཀ་ཞེས་པ་དེ་སྐད་ཅེས།།ཟེར་བའི་མིང་དུ་གྲགས་པ་ཡོད།།འབད་རྩོལ་མེད་པའི་མིང་ལ་ནི།།ཅི་ཞིག་ལྟར་ཞེས་གྲགས་པ་ཡིན།།མུ་ཅོར་ཞེས་པ་བརྫུན་གྱི་མིང༌།།ཁེངས་དྲེགས་མིང་ལ་གཅོམ་ཞེས་ཟེར།།བརྫུན་གྱི་ངོ་བསྟོད་གཅམ་བུར་གྲགས།།ལ་གཅན་ཞེས་པ་ཤོ་གམ་པའི།།མིང་ཡིན་ཤོ་གམ་ཞེས་པ་ཡང༌།།གྲོང་པ་རྣམས་ལ་བཙས་དང་ནི།།ཚུགས་དང་སྒ་བྲེ་ཞེས་བྱར་གྲགས།།རྒྱལ་པོའི་ལུགས་ཀྱི་བསྟན་བཅོས་ལས།།སྐྱེ་དགུ་ཉོན་མོངས་བསྲུང་བའི་ཕྱིར།།རྒྱལ་པོ་ལ་ནི་ཤོ་གམ་བཅལ།།ཞེས་གསུངས་དེ་ཕྱིར་རྒྱལ་པོ་ཡིས།།སྐྱེ་དགུ་བསྲུང་བའི་གླ་རྔན་ཡིན།།གཅོམ་ཞེས་བྱ་བ་ཁེངས་པའི་མིང༌།།གཅེའུ་ཞེས་པ་མས་ཡར་ནས།།གཏོང་བའི་སྨན་སྦྱོར་ཞིག་གི་མིང༌།།བཅིལ་བ་ཞེས་པ་འཕྲོ་བཅད་པའི།།མིང་ཡིན་སྤྱིལ་དང་འཁྲུལ་མི་བྱ།།ལྕག་པོད་ཅེས་པ་སྐ་རགས་ཀྱི།།བྱེ་བྲག་ཞིག་གི་མིང་ཡིན་ལ།།ལྕེ་ཞེས་བྱ་བའང་གནམ་ལྕགས་ཀྱི།།མིང་དུ་གྲགས་པའང་སྐབས་ཀྱིས་དབྱེ།།ལྕམ་ཞེས་བྱ་བ་སྲིང་མོའི་མིང༌།།ཆེ་གེ་ཞེས་པ་མིང་གི་སྤྱི།།ཆབས་ཅིག་ཅེས་པ་ལྷན་ཅིག་པའི།།མིང་ཡིན་ཆེ་ཞེ་ཞེས་བྱ་བ།།ཁྱོ་ཡི་མིང་ཡིན་མཆིས་བྲང་ནི།།ཆུང་མའི་མིང་དུ་རྣམ་པར་གྲགས།།མཆིང་ཞེས་བྱ་བ་གཏིང་ཟབ་པའི།།མིང་ཡིན་མཆི་ཞེས་བྱ་བ་ནི།།སོང་དང་འགྲོ་འོང་སྐབས་ཀྱིས་ཕྱེ།།མཆོར་ཞེས་བྱ་བ་མཛེས་པའི་མིང༌།།མཆོག་མ་ཞེས་པ་རྩེ་མོ་ཡི།།མིང་སྟེ་རྩྭ་མཆོག་ཇི་བཞིན་ནོ།།མཆིལ་པ་ཞེས་པ་ཉ་འཛིན་པའི།།ལྕགས་ཀྱུའི་མིང་དུ་ཤེས་པར་བྱ།།མཆིག་དང་མཆིག་གུ་གཏུན་དང་ནི།།གཏུན་བུའི་མིང་དུ་ངེས་པར་བྱ།།འཆར་གཡེང་ཞེས་པ་ཆགས་པ་ཡིས།།བསླངས་ནས་ཀུན་ཏུ་རྩེ་བའི་མིང༌།།འཆུམས་པ་ཞེས་བྱ་དུངས་པའི་མིང༌།།དཔེར་ན་འདོད་ལ་འཆུམས་པ་བཞིན།།འཆེལ་བ་ཞེས་བྱ་འབྱམས་པའི་མིང༌།།ཇོ་བོ་ཞེས་པ་རྗེ་བོ་སྟེ།།ཇེ་ཞེས་བྱ་བ་རེ་ཞིག་གི།མིང་ཡིན་ཇུ་བོ་རྡོ་བའོ།།མི་མཇེད་ཅེས་པ་བཟོད་པ་ཡི།།མིང་སྟེ་དཔེར་ན་ཉོན་མོངས་པ།།བཟོད་ཅིང་དང་དུ་ལེན་པ་ཡི།།ཞིང་ལ་མི་མཇེད་འཇིག་རྟེན་བཞིན།།འཇོ་སྒེག་ཅེས་པ་འདོད་པ་ཡིས།།ཀུན་བསླངས་ལུས་ངག་རྩེད་མོའི་མིང༌།།འཇའ་དང་འཇུམས་པ་ཞེས་པ་ནི༑༑ཁེངས་པ་བཏང་བའི་མིང་ཡིན་ལ།།འཇུངས་པ་སེར་སྣ་ཅན་གྱི་མིང༌།།འཇོར་བུ་ཞེས་པ་ཏོག་ཙེ་དང༌།།འཇུག་ཐུག་གཉིས་ལ་སྐབས་ཀྱིས་དབྱེ།།འཇང་བ་ཞེས་པ་ཟ་བ་དང༌།།འཐུང་བའི་མིང་ལ་གྲགས་པ་ཡིན།།ཐོབ་ཀྱིས་འཇལ་བ་རྙེད་པའི་ཕྱིར།།མངོན་སུམ་གཞན་ལ་སྨོད་པའོ།།རྗེད་པ་ཞེས་པ་ཞེ་ས་དང༌།།རྗེ་སའི་མིང་དུ་རིགས་པར་གྲགས།།ཉན་རྣ་ཞེས་པ་ཕག་ཉན་མིང༌།།ཉུག་རུམ་ཞེས་པ་བཙུན་མོའི་འཁོར།།བསྲུང་བའི་མ་ནིང་ཞིག་གི་མིང༌།།ལག་ཉ་ཞེས་པ་སྟོབ་པ་པོ།།མེད་པར་རང་གིས་ལེན་པའོ།།ཉེ་རེག་ཅེས་པ་ལུས་ཀྱི་ནི།།བུག་པའི་སྒོ་ལ་ཁྲུས་བྱེད་པའོ།།ཉིང་ཞེས་བྱ་བ་ཉེ་དུའི་མིང༌།།ཉིང་ཤ་ཞེས་པ་ཉེ་དུའི་ཤ།།ཉ་མ་ཞེས་པ་གོ་བར་སླ།།ཉོད་པ་ཞེས་པ་བཟའ་བའི་མིང༌།།གཉའ་བོ་ཞེས་པ་དཔང་པོ་དང༌།།གཉུག་མ་ཞེས་པ་གདོད་མའི་མིང༌།།ཕྱག་བརྙན་ཞེས་པ་འཁོར་གཡོག་གི།མིང་དང་བརྙན་པ་གཡར་པོའི་མིང༌།།སྣང་བརྙན་ཞེས་པ་སྣང་ལ་ནི།།རང་བཞིན་མེད་པའི་མིང་ཡིན་ནོ།།ཉོན་མོངས་ཞེས་པ་ཆགས་སོགས་དང༌།།སྙོན་སྨོངས་ཞེས་པ་སྡུག་བསྔལ་བའི།།མིང་དུ་བཏགས་པར་ཤེས་པར་བྱ།།བསྙེན་པ་ཞེས་པ་ཉེ་བའི་མིང༌།།ཡིན་ཕྱིར་བསྙེན་བསྲིངས་ཞེས་བྱ་བ།།ཉེ་རིང་མིང་དུ་གོ་བར་བྱ།།ཡོ་བྱད་བསྙུངས་པ་ཞེས་བྱ་བ།།བཏང་ནས་ཉུང་ངུར་བྱས་པའི་མིང༌།།ལག་པ་བསྙལ་བ་བཀྲུས་པ་སྟེ།།བསྙིལ་བ་ཞེས་པ་སྐྲོད་པའི་མིང༌།།བསྙུན་གསོལ་ཞེས་པ་ཁམས་བདེའམ།།འདྲི་བའི་མིང་དུ་ཤེས་པར་བྱ༑༑པོ་ཏ་ལ་ནི་ལེགས་སྦྱར་གྱི།།སྐད་ཡིན་བོད་སྐད་གྲུ་འཛིན་ནོ།།དཀོན་ཅོག་ཏ་ལ་ལ་ཞེས་པ།།བོད་སྐད་ཡིན་ཡང་འགྱུར་ཉེས་པས།།དཀོན་མཆོག་སྒྲོན་མེའི་མིང་ཡིན་ནོ།།ཏར་ཀ་ཞེས་པ་ཏོག་གེ་ཡི།།ལེགས་སྦྱར་སྐད་ཡིན་ཟུར་ཆག་པ།།དེ་ཡི་མིང་དུ་རྣམ་པར་བཏགས།།པོ་སྟ་ཞེས་པ་ལེགས་སྦྱར་གྱི།།གསུང་ཡིན་དེ་འི་སྐད་དོད་དུ།།པོ་ཏི་ཞེས་པ་ཟུར་ཆག་པའོ།།ཏིག་ཏ་ཞེས་པ་ལེགས་སྦྱར་སྐད།།སོར་བཞག་ཡིན་པ་ཁ་བའི་མིང༌།།སྤྱི་མིང་བྱེ་བྲག་དག་ལ་བཏགས།།ཅང་ཏེ་འུ་ཞེས་ཌཱ་མ་རུའི།།བོད་སྐད་ཡིན་ཡང་གྲགས་ཆུང་བས།།ལ་ལས་ལེགས་སྦྱར་སྐད་དུ་འཁྲུལ།།ཏམ་བུ་ར་དང་ཏ་ར་ཎ།།རོལ་མོ་དང་ནི་ཁང་པ་ཡི།།རྒྱན་གྱི་བྱེ་བྲག་ལ་རིམ་བཞིན།།གཽའུ་ཏ་མ་བླ་མ་ཡི།།རིགས་ཞེས་བྱ་བའི་ལེགས་སྦྱར་སྐད།།ཏེ་སེ་ཞེས་པ་བོད་ཀྱི་སྐད།།ཡིན་ཡང་རྒྱ་ཡི་སྐད་དུ་འཁྲུལ།།ཏེ་པོར་ཞེས་པ་ཤིན་ཏུའམ།།ལེགས་པར་ཞེས་པའི་སྐད་རྙིངས་པ།གཏམས་ཞེས་བྱ་བ་ཁེངས་པ་དང༌།།གྲངས་ཀྱི་གནས་གཞན་དག་གི་ནི།།མིང་དུ་སྐབས་ཀྱིས་སོ་སོར་ཕྱེ།།གཏོལ་མེད་ཅེས་པ་ཆ་མེད་པའི།།མིང་ཡིན་གཏོས་ཞེས་བྱ་བ་ནི།།ཆུ་ཞེང་སོགས་ཀྱི་ཚད་ཀྱི་མིང༌།།གཏུར་བུ་ཞེས་པ་ཆོས་གོས་ཀྱི།།སྣོད་ཀྱི་མིང་དུ་ཤེས་པར་བྱ།།གཏམས་པ་ཞེས་པ་བཅོལ་བའི་མིང༌།།བརྟས་པ་ཞེས་པ་རྒྱས་པའི་མིང༌།།བརྟོལ་དང་བརྟེལ་ཞེས་བྱ་བ་ནི།།ཕྱིན་པའི་མིང་ཡིན་རྟོན་ཞེས་པ།།ཡིད་བརྟན་རུང་བའི་མིང་དུ་ཤེས།།བྱ་མ་རྟ་ཞེས་བྱ་བ་ནི།།ཕོ་ཉ་བ་ཡི་མིང་དུ་བཤད།།རྟུལ་ཕོད་ཅེས་པ་སྲན་ཐུབ་དང༌།།སྙིང་སྟོབས་ཆེ་བའི་མིང་དུ་བཤད།།བརྟད་པ་ཞེས་པ་གློ་བུར་དུ།།བྱ་བ་རྩོམ་པའི་མིང་ལ་ཟེར།།བརྟུན་པ་ཞེས་པ་མྱུར་དུ་ནི།།བརྩོན་འགྲུས་རྩོམ་པའི་མིང་ལ་བྱ།།སྟབས་དང་སྟངས་དང་བྱད་སྟེམས་དང༌།།ཡ་སྟགས་ཞེས་པ་སྐད་རྙིངས་པ།།ཡིན་ཡང་གྲགས་པས་གོ་བར་སླ།།བསྟི་སྟང་ཞེས་པ་བཀུར་སྟི་ཡི།།མིང་ཡིན་གཞོགས་སྟེགས་ཞེས་བྱ་བ།།ཆགས་པས་བསླངས་པའི་སྒེག་ཆོས་ཀྱི།།བྱེ་བྲག་ཞིག་ལ་གྲགས་པ་ཡིན།།སྟ་གོན་ཞེས་པ་སྔོན་འགྲོའི་མིང༌།།སྟོངས་གྲོགས་ཞེས་པ་བྱ་ཡུལ་གྱི།།བསམ་པ་ཤེས་ནས་གྲོགས་བྱེད་པའི།།མིང་ཡིན་སྡོངས་གྲོགས་ཞེས་པ་འཁྲུལ།།བསྟར་བ་ཞེས་པ་རྡུལ་ཕྱིས་པའི།།མིང་ཡིན་བསྟི་གནས་ངལ་བསོའི་གནས།།བསྟིང་ཚིག་ཅེས་པ་དངོས་བསྟན་དང༌།།ཤུགས་བསྟན་མི་མཐུན་པ་ཡི་ཚིག།སྨྲས་ནས་གཞན་ལ་རྒོལ་བའོ།།བསྟོངས་པ་ཞེས་པ་གཞན་དང་ནི།།མཐུན་པར་རྗེས་སུ་འཇུག་པའི་མིང༌།།ལྟག་ཆོད་ཅེས་པ་སུན་འབྱིན་ནི།།ལྟར་སྣང་དག་གི་མིང་དུ་བཤད།།ཐ་ཆད་ཐ་ཤལ་ཞེས་བྱ་བ།།སྐད་རྙིངས་ཡིན་ཕྱིར་ཐོག་མཐའ་ཡི།།མཐའ་དང་གཅིག་ཏུ་འཁྲུལ་མི་བྱ།།མ་ཐན་ཞེས་པ་མ་ཞུམ་པའི།།མིང་ཡིན་དམིགས་བསལ་ཚིག་མ་ཡིན།།མཐང་ཞེས་བྱ་བ་ཤ་དང་ནི།།ནང་གི་མིང་ཡིན་མཐང་གོས་ལ།།སྔོན་འཇུག་མི་འདོད་འཁྲུལ་པར་ཤེས།།འདོན་པ་ཞེས་བྱ་བཟའ་བ་དང༌།།བཏུང་བ་གཉིས་ཀའི་སྤྱི་མིང་ཡིན།།དོག་ལེ་ཞེས་པ་ཆུ་སྲོ་བའི།།སྣོད་ཀྱི་མིང་ཡིན་དབྱིབས་ལེའང་ཟེར།།གདོད་མ་ཞེས་པ་ཐོག་མ་ཡི།།མིང་དང་དང་པོའི་མིང་ཡིན་ཡང༌།།སྔོན་བྱུང་ཐོག་མཐའ་བྲལ་བའི་གཏམ།།གདུང་བྱེད་ཅེས་པ་ཉི་མ་ཡི།།ཚ་ཟེར་འབར་བའི་མིང་དུ་བཤད།།གདུ་བ་ཞེས་པ་ཟས་སོགས་ལ།།དུངས་ཤིང་དོན་གཉེར་ཆེ་བའི་མིང༌།།གདོས་པ་ཞེས་པ་གྲུ་ཡི་ནི།།རྟེན་སྐྱོད་བྱེད་པའི་འཁར་བ་ཞིག།དགུང་དང་གདུགས་ཞེས་བྱ་བ་ནི།།མཚན་དང་ཉིན་མོའི་མིང་དུ་གྲགས།།གནོས་བུ་ཞེས་པ་སྣོད་ཆུང་ངུ༌།།ཆུ་ཡིས་བཀངས་པ་ཞིག་གི་མིང༌།།བདའ་བ་ཞེས་པ་ཞིམ་པའི་མིང༌།།བདར་བ་ཞེས་པ་བྱི་དོར་གྱི།།ལས་དང་ཕྱེ་མར་བྱས་པ་ཡི།།མིང་དུ་འཇུག་པ་སྐབས་ཀྱིས་དབྱེ།།བདོ་བ་ཞེས་པ་དར་བའི་མིང༌།།བདེན་པ་བདར་དང་མདུན་དུ་བདར།།ཞེ་ས་དག་ཏུ་བྱས་པའི་མིང༌།།གོ་འཐུན་ཞེས་བྱ་སྣ་ཚོགས་པའི།།མིང་ཡིན་འདོ་བ་ཞེས་བྱ་བ།།རྟ་ཡི་མིང་དུ་བཤད་པ་ཡོད།།ཕེག་རྡོབ་ཅེས་པ་ལག་པ་ཡིས།།རོལ་མོར་བྱེད་པའི་བྱེ་བྲག་ཅིག།བླ་བརྡོལ་ཞེས་པ་གཉིད་ལོག་པའི།།ངང་ནས་གཏམ་དུ་བྱེད་པའོ།།བསྡོགས་ཞེས་བྱ་བ་གྲབས་བྱེད་པའི།།མིང་ཡིན་ཉེར་བསྡོགས་འོག་བསྡོགས་སོགས།།སྐད་རྙིངས་ཡིན་ཡང་གོ་བར་སླ།།ལྡོངས་པ་ཞེས་བྱ་ལོང་བའི་མིང༌།།ལྡོམ་བུ་ཞེས་བྱ་མྱུལ་བའི་མིང༌།།དེ་ཡང་འཕྲལ་དུ་སློང་བ་སྟེ།།རབ་བྱུང་རྣམས་ལ་བསོད་སྙོམས་ཞེས།།མིང་གི་ཁྱད་པར་དམིགས་ཀྱིས་བསལ།།ལན་ལྡོན་ཞེས་པ་ལན་འདེབས་པའི།།མིང་སྟེ་འདོན་པའི་སྒྲས་མི་འཆད།།ལྡིར་བ་ཞེས་པ་སྐད་ཆེན་པོའི།།མིང་ཡིན་འོན་ཀྱང་གྲོགས་ཀྱིས་དབྱེ།།གནམ་ཞེས་བྱ་བ་ནམ་མཁའི་མིང༌།།གནའ་ཞེས་བྱ་བ་སྔོན་དང་ནི༑༑གནག་ཅེས་བྱ་བ་ཕྱུགས་ཀྱི་མིང༌།།གནམ་རུ་ཞེས་པ་གཞུ་ཡི་མིང༌།།བརྣག་པ་ཞེས་པ་བསྲན་པ་སྟེ༑༑མནོག་པ་ཞེས་པ་མང་པོའི་མིང༌།།མནོ་བ་ཞེས་པ་སེམས་པ་ཡི།།མིང་སྟེ་མནོ་དང་བརྣག་པ་ཡི།།ཁྱད་པར་ལེགས་པར་བསམ་པ་དང༌།།ཇི་ལྟར་བསམ་བཞིན་བསྲན་ཚུགས་པའོ།།མནའ་ཞེས་བྱ་བ་བདེན་པའི་གཏམ།།དྲང་པོར་སྨྲ་བའི་མིང་ཡིན་ཏེ།།བྲོ་དང་ཁྱད་པར་དབྱེ་བར་བྱ།།བྲོ་ཞེས་བྱ་བ་གལ་གྱི་མིང༌།།མནབས་པ་ཞེས་པ་གྱོན་པའི་མིང༌།།མནལ་བ་ཞེས་པ་གཉིད་ཀྱི་སྐད།།བསྒོ་བ་རྣ་ལ་གཟོན་ཞེས་པ།།བསྐུལ་ཚིག་དང་དུ་མི་ལེན་པའོ།།རྣོགས་པ་ཞེས་པ་རྐུ་བ་ཡི།།བྱེ་བྲག་ཅིག་གི་མིང་དུ་བཤད།།བརྣན་པ་ཞེས་པ་ངེས་བཟུང་གི།བྱེ་བྲག་ཅིག་སྟེ་དགར་བ་ཡང༌།།དེ་ཡི་དོན་དུ་འཆད་པ་ཡོད།།བརྣག་པ་ཞེས་པའང་བསམ་པ་སྟེ།།མནོ་དང་ཁྱད་པར་སྐབས་ཀྱིས་དབྱེ།།བརྣང་མ་ཞེས་པ་ཞིང་ལས་ཀྱི།།བྱེ་བྲག་ཅིག་སྟེ་བརྣངས་པ་ནི།།མི་ཁ་གྱེན་དུ་འཕྱུར་བའོ།།སྣམ་ཕྲན་ཞེས་པ་ཆོས་གོས་ཀྱི།།སྣམ་པའི་མིང་ཡིན་འཚལ་བུའི་མིན།།སྣྲེལ་ཞི་ཞེས་པ་རིམ་འཆོལ་དང༌།།ཐོད་རྒལ་ཞེས་པའི་རྣམ་གྲངས་སོ།།པོ་སྤོ་ཞེས་བྱ་བ་མཐོན་པོའི་མིང༌།།པོག་ཅེས་བྱ་བ་སྤོས་ཀྱི་མིང༌།།པར་ཏང་ཞེས་པ་སྟན་ཁྲ་བོ།།རིང་པོ་ཞིག་གི་མིང་དུ་འདོད།།པོ་ཟོས་ཞེས་པ་རེ་ལྟར་དང༌།།དོན་གཅིག་ཇི་ལྟར་ཐོགས་གྱུར་ཀྱང༌།།ཞེས་པའི་དོན་དུ་འཆད་པ་ཡིན།།འོག་པག་ཅེས་པ་སྐ་རགས་ལ།།བཏགས་པའི་ཚར་ཚར་རྒྱན་གྱི་མིང༌།།པ་ན་ཞེས་པ་རིན་པོ་ཆེའི།།རིན་ཐང་ཚད་དུ་བྱས་པའི་མིང༌།།དཔྱ་ཞེས་བྱ་བ་རྒྱལ་པོ་ཡིས།།སྐྱེ་དགུའི་ཉོན་མོངས་བསྲུང་བའི་རིན།།སྟོན་ཐོག་དྲུག་ཆ་སྟོབ་པའི་མིང༌།།དཔེན་པ་ཞེས་བྱ་འཕངས་པ་དང༌།།ཡིད་དུ་འོང་བའི་མིང་དུ་འདོད།།དཔོང་ས་ཞེས་པ་དགེ་སློང་གི།དགེ་འདུན་ལས་རྒྱ་བྱ་བའི་ས།།སྤྱོན་ཞེས་བྱ་བ་སྤྱན་འདྲེན་པའི།།ཚིག་ཡིན་བྱོན་དང་ཁྱད་པར་ནི།།འདས་དང་མ་འོངས་སྐབས་ཀྱིས་ཕྱེ།།སྤ་ཞེས་བྱ་བ་བྱིན་ཆགས་པའི།།མིང་ཡིན་སྤྱོ་ཞེས་བྱ་བ་ནི།།བཀྱོན་ཞལ་དག་གི་རྣམ་གྲངས་སོ།།སྤགས་ཞེས་བྱ་བ་འཕགས་པ་ཡི།།མིང་ཡིན་སྤྱིན་ཞེས་བྱ་བ་ནི།།འབྱར་བྱེད་དག་གི་མིང་དུ་འདོད།།སྤྱོམས་པ་ཞེས་པ་དོན་གང་གང༌།།གཞན་ལ་ངོམ་པའི་མིང་དུ་འདོད།།འཕྲལ་བ་ཞེས་པ་དཔྲལ་བ་ཡི།།མིང་སྟེ་ཕྱལ་ནི་གྲོད་པའོ།།འཕྱན་པ་ཞེས་པ་ཡན་པའོ།།ཕྱད་པར་ཞེས་པ་རྟག་ཏུའི་མིང༌།།སུན་ཅི་ཕྱིན་ཞེས་བྱ་བ་ནི།།གཞན་ཕྱོགས་འགོག་པ་ལྷུར་ལེན་གྱི།།རང་ཕྱོགས་གཞན་དུ་མེད་པའོ།།འཕྱེ་བོ་ཞེས་པ་རྐང་པ་གཉིས།།འཁུམས་ནས་བགྲོད་པ་མེད་པའི་མིང༌།།ཕྱ་ཞེས་བྱ་བ་འཇིག་རྟེན་གྱི།།བདེ་སྡུག་བྱེད་པོའི་མིང་དུ་འདོད།།སྒོ་འཕར་ཞེས་པ་སྒོ་གླེགས་མིང།།བྲུ་བ་ཚ་བ་ལྟོགས་པའི་མིང༌།།བྲིད་པ་ཞེས་བྱ་སྒྱུ་ཐབས་ཀྱིས།།རེ་ཞིག་སླུ་བར་བྱེད་པའི་མིང༌།།ནང་བྱན་ཞེས་པ་ཁྱིམ་ནང་གི།ཕྱག་ཚང་བྱེད་པའི་མིང་དུ་འདོད།།བྱུག་རིས་ཞེས་པ་གྲལ་གྱི་མིང༌།།ད་བྱིད་ཅེས་པ་རྩངས་པ་སྟེ།།འབྱངས་པ་ཞེས་པ་ཕྱིར་འབྱམས་པའོ།།དབུང་ཞེས་བྱ་བ་དབུས་ཀྱི་མིང༌།།དབལ་ཞེས་བྱ་བ་རྩེ་མོ་སྟེ།།དབྲེ་ཞེས་བྱ་བ་རྩོག་པའི་མིང༌།།དབྱིབ་མོ་ཞེས་བྱ་སྐབས་ཀྱི་ཡུལ།།ཐམས་ཅད་ཁེགས་པའི་མིང་དུ་འདོད།།དབྱིག་ཅེས་བྱ་བ་ནོར་གྱི་སྟེ།།དབྱེས་ཞེས་བྱ་བ་ཞེང་གི་མིང༌།།མེལ་ཙེ་ཚེ་ཞེས་པ་ཚོར་གསང་མིང༌།།མོལ་བ་ཞེས་པ་གཏམ་གྱི་མིང༌།།དམིགས་བུ་ཞེས་པ་ལོང་ཁྲིད་ཀྱི།།མིང་ཡིན་དམུས་ལོང་ཞེས་བྱ་བ།།མ་ཡི་ཁོང་ནས་ལོང་བའི་མིང༌།།དམུས་པ་ཞེས་པ་ཡང་ཡང་དུ།།ཉམ་ཉེས་གྱུར་པའི་མིང་དུ་འདོད།།དམུ་ཞེས་བྱ་བ་འབྱུང་པོ་ཡི།།བྱེ་བྲག་ཅིག་ལ་གྲགས་པ་ཡོད།།དམོད་པ་ཞེས་པ་དྲག་པོའི་ཚིག།རྨེ་བ་ཞེས་པ་ཟད་དཀའ་བའི།།མིང་སྟེ་རྨེལ་བ་ཞེས་བྱ་བ།།འཁལ་བའི་མིང་དུ་འདོད་པ་ཡིན།།རྨྱ་བ་ཞེས་བྱ་ཁམས་ཉོགས་པའི།།མིང་ཡིན་རྨུགས་པ་ཞེས་བྱ་བ།།བྱིང་བའི་མིང་ཡིན་ཁྱི་སོགས་ཀྱིས།།རྨུགས་པ་སོགས་དང་སྐབས་ཀྱིས་དབྱེ།།རྨེ་ཞེས་བྱ་བ་བཙོག་པའི་མིང༌།།རྨེག་ཅེས་བྱ་བ་ཉམས་དང་ནི།།འཁོས་ཀྱི་མིང་དུ་བཏགས་པ་སྟེ།།རྨེག་མེད་པ་ནི་དེ་མེད་པའོ།།སྨྱན་ཞེས་བྱ་བ་ཁྱེའུ་དང༌།།བུ་མོའི་ཁ་ལོ་བྱེད་པའི་མིང༌།།སྨག་ཅེས་བྱ་བ་མུན་པའི་མིང༌།།སྨྱུང་བ་ཞེས་པ་ལྟོགས་པ་དང༌།།སྐོམ་པར་བྱེད་པའི་མིང་དུ་འདོད།།སྨེད་པ་ཞེས་པ་གཏམ་འདྲི་བའི།།ཁྱད་པར་ཞིག་གི་མིང་ལ་འདོད།།སྨོན་འདྲིན་ཞེས་པ་གྲོགས་པོ་ཡི།།ཁྱད་པར་ཞིག་གི་མིང་དུ་བཤད།།ཙབ་ཧྲལ་ཞེས་པ་ཆགས་པ་ཡིས།།ཀུན་བསླངས་ཅ་ཅོ་འདོན་པའི་མིང༌།།ཙ་ཀོ་ར་དང་ཙུ་ཏ་དང༌།།ཙམ་པ་ཀ་དང་ཙན་དན་སོགས།།ལེགས་སྦྱར་སྐད་ཡིན་ཙ་ན་ཀ།སྲན་མའི་བྱེ་བྲག་ཅིག་ཏུ་བཤད།།གཙུག་ལག་ཅེས་པ་གསུང་རབ་ཀྱི།།མིང་ཡིན་གཙུག་ནི་རྩེ་མོའི་མིང༌།།གཙུབ་ཤིང་གཙུབ་སྟན་མེ་འབྱིན་པའི།།ཤིང་གི་སྦྱོར་བ་དག་ལ་འདོད།།ཙུམ་པ་ཞེས་བྱ་ལེགས་སྦྱར་གྱི།།སྐད་ཡིན་བོད་སྐད་ཁ་སྦྱོར་བ།།ཙ་ར་ཀ་ནི་སྨན་སྤྱད་པའོ།།སུམ་རྩེན་ཞེས་བྱ་ལྷ་ཡི་མིང༌།།རྩབ་མོ་ཞེས་པ་རབ་བྱུང་གི།བཏུང་བའི་ཁྱད་པར་ཞིག་ལ་འདོད།།རྩེ་རྒོད་ཅེས་པ་འཁོར་གཡོག་གི།མིང་ཡིན་རྩབས་ནི་རུ་མའི་མིང༌།།བརྩས་ཞེས་བྱ་བ་རྔན་པའི་མིང༌།།འཚག་ཅེས་བྱ་བ་མདངས་ཀྱི་མིང༌།།འཚའ་ཞེས་བྱ་བ་གཅན་གཟན་གྱི།།བྱེ་བྲག་ཅིག་ལ་འདོད་པ་སྟེ།།འཚལ་ལུ་ཞེས་པ་དམར་པོ་ལ།།དཀར་པོའི་ཐིག་ལེས་མཚན་པའོ།།འཚུན་ཞེས་བྱ་བ་ཕ་མེས་ཀྱི།།ལྷན་སྐྱེས་ལྷ་དང་འདྲེ་ཡི་མིང༌།།འཚལ་བ་ཞེས་པ་བྱེད་པ་དང༌།།ཤེས་པའི་མིང་དུ་སྐབས་ཀྱིས་ཕྱེ།།འཚིམ་ཞུ་ཞེས་པ་རྨོག་གི་མིང༌།།འཚལ་མ་ཞེས་པ་ཟ་མ་ཡི།།མིང་ཡིན་འཚལ་བ་ཟ་བ་དང༌།།ཚིམ་པའི་དོད་དུའང་བཤད་པ་ཡོད།།ཟག་པའི་མིང་ལ་འཛག་པ་དང༌།།ཟད་པའི་མིང་ལ་འཛད་པ་དང༌།།ནོར་བའི་མིང་ལ་འཛོལ་བ་དང༌།།འཇུག་པའི་མིང་ལ་འཛུད་པ་དང༌།།ཟེད་པའི་མིང་ལ་འཛེད་པ་སོགས།།གྲོང་པའི་སྐད་བཞིན་བསྟན་བཅོས་སུ།།ཐད་སོར་བཞག་པ་འགའ་ཞིག་ཡོད།།འཛབ་ཅེས་བྱ་བ་སྒྲུབ་པ་པོའི།།སྔགས་ཀྱི་བསྙེན་པ་བགྲང་བ་ཡི།།གྲོགས་བྱེད་པ་ལ་འདོད་ཅེས་ཟེར།།རྫི་ཞེས་བྱ་བ་རླུང་གི་མིང༌།།ཀྭ་ཞེས་བྱ་བ་འབོད་པའི་ཚིག།ཁྭ་ཞེས་བྱ་བ་ཁྭ་ཏའི་མིང༌།།གྲྭ་ཞེས་བྱ་བ་གྲྭ་ཟུར་གྱི།།མིང་ཡིན་ཉྭ་ཞེས་བྱ་བ་ནི།།རྐང་དང་ལག་པའི་ཉྭ་ལ་འཆད།།དྭ་བ་ཞེས་པ་སྔོ་ཞིག་དང༌།།ཕ་མ་ཤི་བའི་བུ་ཕྲུག་ལ།།འདོད་པ་གཉིས་པོ་སྐབས་ཀྱིས་དབྱེ།།ཙྭ་ཚྭ་ཞྭ་ཟྭ་རྭ་རྣམས་ལ།།ཝ་བཏགས་ཡོད་ཚེ་རང་རང་གི།སྐབས་ཀྱི་དོན་རྣམས་འཁྲུལ་མེད་གོ།ལྭ་ཞེས་བྱ་བ་དར་ཟབ་ཀྱི།།ཁྱད་པར་ཞིག་གི་མིང་དུ་འདོད།།ཧྭགས་ཞེས་བྱ་བ་བུ་རམ་གྱི།།ཁ་བུན་བཟང་ཤོས་འདྲིལ་བའི་མིང༌།།ཧྭ་ཞེས་བྱ་བ་ཁང་པ་དང༌།།གོས་ལ་སོགས་པའི་ཧར་མིག་གི།མིང་དུ་བཏགས་པ་དེ་དག་གོ།གཞོལ་བ་དོན་གཉེར་ཆེ་བའི་མིང༌།།གཞབས་ལ་ལེགས་པར་བརྟགས་པའི་མིང༌།།གཞུང་པ་རབ་ཏུ་འགྲུས་པའི་མིང༌།།གཞིལ་བ་ཞེས་པ་བཅིལ་བའི་མིང༌།།གཞར་བ་ཞེས་པ་ཉེ་བའི་མིང༌།།གཞར་ཡང་ཞེས་པ་ནམ་ཡང་སྟེ།།གཞི་མཉམ་གཤང་བ་སྨིན་པའི་མིང༌།།བཞམས་བསྒོ་ཞེས་པ་དྲན་བསྐུལ་གྱི།།མིང་ཡིན་བཞིབ་པ་འཇིབ་པའི་མིང༌།།ཆེ་བཞི་དཔང་པོའི་མིང་དུ་བཤད།།ཞོ་ཤས་འཚོ་བ་གླ་རྔན་གྱིས།།འཚོ་བའི་མིང་དུ་བཤད་པ་ཡིན།།གཟས་དང་གཟོན་ཞེས་བྱ་བ་ནི།།ལུས་དང་ངག་གི་ཁྱད་པར་ཏེ།།རྡེག་པའི་སྟངས་ཀ་བྱེད་པ་ལ།།རྡེག་པར་གཟས་ཞེས་ཟེར་བ་དང༌།།རིགས་པར་བསྐུལ་བ་མི་ཉན་པར།།ལན་བཟློག་པ་ཡི་མིང་ལ་ནི།།བསྒོ་བ་རྣ་ལ་གཟོན་ཞེས་བཤད།།གཟུ་བོ་ཕྱོགས་ལྷུང་སྤངས་པ་སྟེ།།གཟེགས་མ་ཞེས་པ་ཆ་ཤས་ཀྱི།།མིང་ཡིན་གཟུ་ལུམ་ཅན་ཞེས་པ།།སྤྱི་བརྡོལ་ཅན་གྱི་མིང་དུ་འདོད།།ཟོལ་པ་གཡོ་སྒྱུ་ཅན་གྱི་མིང༌།།གཟོད་མ་ཞེས་པ་གདོད་མའི་མིང༌།།གཡེམ་པ་ཞེས་པ་ལོག་ཡེམ་གྱི།།མིང་ཡིན་གཡིགས་པ་བསྐྱིགས་བུའི་མིང༌།།གཡར་ཚ་ཞེས་པ་ངོ་ཚ་ཡི།།ཞེ་ས་ཡིན་ཏེ་གཡར་དམ་དང༌།།གཡར་ཁྲལ་གཡར་ངོ་ལ་སོགས་བཞིན།།ཡ་མ་བརླ་ཞེས་བྱ་བ་ནི།།སྙིང་པོ་མེད་པའི་མིང་ཡིན་ལ།།ཡ་གད་ཅེས་པ་འཛེག་སྟེགས་ཀྱི།།མིང་ཡིན་ཡ་ལད་ཅེས་བྱ་བ།།གོ་ཆའི་མིང་ཡིན་ཡོལ་གོ་ནི།།གཞོང་པའི་མིང་དུ་འདོད་པ་ཡིན།།ཡས་དང་སྟགས་ཞེས་བྱ་བ་ནི།།དོན་གཅིག་མིང་གི་རྣམ་གྲངས་སོ།།ལ་གོར་ཞེས་བྱ་མྱུར་པོའི་མིང༌།།ལོངས་པ་ཞེས་དང་ལོངས་འཆོས་པ།།ཆགས་པས་ཀུན་བསླངས་སྒེག་བཅོས་མིང༌།།ལ་བ་ཆགས་སུ་མ་བཅགས་ཤིང༌།།སྤུ་མ་ཕྱུང་བའི་སྣམ་བུའི་མིང༌།།རླམ་ཞེས་བྱ་བ་ཧམ་སྐྱའི་མིང༌།།རླུགས་པ་ཞེས་པ་མ་ཞུམ་པའི།།གྱེན་དུ་རླུགས་པའི་མིང་ཡིན་ཏེ།།བརླམས་ཞེས་བྱ་བ་མྱ་ངན་དང༌།།གདོན་ལ་སོགས་པས་དཀྲུགས་པའི་མིང༌།།རླང་པོ་ཞེས་བྱ་མི་སྙན་ཚིག།རློང་དུ་གྱུར་པ་ཞེས་བྱ་བ།།བརྟན་པ་ཐོབ་པའི་མིང་དུ་འདོད།།བླ་ཞེས་བྱ་བ་སྟེང་གི་མིང༌།།བློན་གདབ་ཅེས་པ་ཟུར་ནས་ནི།།གྲོས་འདེབས་བྱེད་པའི་མིང་དུ་འདོད།།བློ་བློང་ཞེས་པ་ཡི་ཆད་པའི།།རྫས་ཀྱི་བླ་དང་ལག་གི་བླ༑༑ནོར་དང་ཁང་ལས་གསར་པ་ཡི།།ཞལ་ཏ་པ་ཡི་མིང་དུ་འདོད།།བཟླུགས་པ་ཞེས་པ་ཕ་རོལ་པོའི།།སེམས་བཟུང་བ་ཡི་མིང་ཡིན་ནོ།།གཤོར་ཞེས་བྱ་བ་ཐོད་པ་ཡི།།མིང་དུ་མན་ངག་སྙེ་མར་བཤད།།བཤུལ་ཞེས་བྱ་བ་ལམ་གྱི་མིང༌།།གཤུང་ན་ཞེས་པ་རང་གཞན་གྱི།།སྐྱོན་ནས་དངོས་སུ་བརྗོད་པའི་མིང༌།།ཤིན་ཏེ་མ་ཞེས་བྱ་བ་ནི།།མཐུ་ཆུང་བ་ཡི་མིང་དུ་བཤད།།སྲ་བརྐྱང་ཞེས་པ་དགེ་འདུན་གྱི།།ཆོས་གོས་སུམ་ཕྲུགས་གཅིག་ཙམ་ལ།།མཚམས་ནང་དེ་ན་ཡོད་པ་ཡི།།དགེ་འདུན་ཀུན་གྱི་ཆོས་གོས་ཀྱི།།བྱིན་རླབས་ཆགས་པ་གཅིག་ལ་ཟེར།།སྲི་ཞུ་ཞེས་པ་དྲིན་བསམས་ནས།།བཀུར་སྟི་བྱེད་པའི་མིང་ལ་འདོད།།གསོག་དང་གསོབ་ཅེས་བྱ་བ་ནི།།སླུ་བའི་མིང་གི་རྣམ་གྲངས་ཡིན།།སྲོ་ཁང་ཞེས་པ་ཁྲུས་ལ་སོགས།།རེག་བྱ་རྣམ་པ་ལྔ་བསྟེན་པས།།བ་སྤུའི་བུ་ག་སྣུམ་གྱིས་ནི།།གང་བར་བྱེད་པའི་མིང་དུ་འདོད།།གསུད་པ་ཞེས་པ་སྦྲེགས་པའི་མིང༌།།ཁ་གསག་ཅེས་པ་རྙེད་པའི་ཕྱིར།།གཞན་ནོར་བསྔགས་པར་བྱེད་པའོ།།གསེག་ཤང་ཞེས་པ་མཁར་སིལ་གྱི།།མིང་ཡིན་གསོང་པོ་ཞེས་བྱ་བ།།དྲང་ཞིང་གསལ་བའི་མིང་དུ་འདོད།།བསོད་པ་ཞེས་པ་ཞིམ་པའི་མིང༌།།བསོད་ཉམས་ཞེས་བྱ་འདོད་པ་ལ།།ལྷག་པར་སྤྱོད་པའི་མིང་ཡིན་ཏེ།།བསེལ་བ་ཞེས་བྱ་འཇིགས་པ་ལས།།སྐྱོབ་པའི་སྐྱབས་ཀྱི་མིང་དུ་བཤད།།སྲི་ཞེས་བྱ་བ་མཐར་བྱེད་ཀྱི།།ཟ་བའི་ལམ་སྲོལ་བྱང་བའི་མིང༌།།སྲེལ་བ་འཛིན་ཞིང་སྐྱོང་བའི་མིང༌།།གསྭ་བསོྭ་ཞེས་བྱ་བ་ལྷ་ཀླུ་སོགས།།འབྱུང་པོ་འབའ་ཞིག་འབོད་པའི་མིང༌།།དྲི་ཞིམ་མིང་ལའང་བསུང་ཞེས་ཟེར།།སྲུལ་པོ་ཞེས་པ་རུལ་བའི་མིང༌།།དེ་ལས་ལུས་སྲུལ་པོ་ཡང་གཏོགས།།དེ་ནས་ལེགས་པར་སྦྱར་བའི་སྐད།།བོད་ཀྱི་སྐད་ལའང་སོར་བཞག་དང༌།།ཟུར་ཆག་འགའ་ཞིག་བཤད་བྱ་བ།།པོ་ཏ་ལ་དང་ཤམྦྷ་ལ།།ཨོ་རེནྟྲ་དང་ན་ལེནྡྲ།།ཏིལ་དང་པདྨ་རཱ་ཀ་དང༌།།མཽ་གལ་དང་ཤཱ་རི་དང༌།།ཀེང་ཤུ་ཀ་དང་ཀ་དམྤ།།མནྡ་ར་དང་མུ་ཏིག་དང༌།།ཏ་མ་ལ་དང་ཙན་དན་དང༌།།ག་པུར་གུ་གུལ་གུར་ཀུམ་དང༌།།དུ་རུ་ཀ་དང་ཨརྒ་དང༌།།ཀུ་མུ་ཏ་དང་ཙམྤ་ཀ།བ་རུ་ཤ་ཀ་མ་ལི་ཀ།མཉྫུ་ཛི་ཧྭ་པྲི་ཡངྐུ༌།།སུག་སྨེལ་དང་ནི་མ་ཤ་ཀ།བཻཌཱུརྱ་དང་མརྒད་དང༌།།ཀེ་ཀེ་རུ་རྣམས་ལེགས་སྦྱར་སྐད།།ཐད་སོར་བཞག་པ་ཡིན་ཞེས་བྱ།།ཨཎྡ་རྙིལ་ཞེས་བྱ་བ་ནི༑༑ཨིནྡྲ་ནཱི་ལའི་བོད་སྐད་དེ།།ལ་དུ་ཧྭགས་ཀྱི་ལེགས་སྦྱར་སྐད།།སཾསྐྲྀཏ་ནི་ལེགས་སྦྱར་རོ།།གེའུ་ཧང་ཞེས་བྱ་བ་ཡང༌།།གོ་རོ་ཙ་ནའི་བོད་སྐད་ཡིན།།ལི་ཁྲི་ཞེས་པ་སིནྡྷུ་རའི།།བོད་སྐད་དག་ཏུ་བཤད་པ་ཡིན།།པི་པི་ལིང་ནི་ལེགས་སྦྱར་སྐད།།ཡིན་ཡང་ན་ལེ་ཤམ་ཞེས་དང༌།།ཨ་བར་སྐྱུར་གསུམ་ཞེས་བྱ་བ།།ཞང་ཞུང་སྐད་ཡིན་ལེགས་སྦྱར་གྱི།།སྐད་དུ་ངེས་པར་འཁྲུལ་མི་བྱ།།ཤུ་དག་ལི་ཤི་ཤིང་ཀུན་ཡང༌།།རྒྱ་མིན་བོད་མིན་སྐད་ཞིག་སྟེ།།ལེགས་སྦྱར་སྐད་དུ་འཁྲུལ་མི་བྱ།།ནེརཉྫཱན་ལེགས་སྦྱར་སྐད།།བོད་ཀྱི་སྐད་དོད་གང་ཡིན་བསམ།།ཝཱ་ར་ཎ་སི་ཞེས་བྱ་བ།།རལ་གྲི་ཕུབ་ཀྱི་གནས་དང་ནི།།བ་ལང་མགོ་ཡི་རི་སོགས་སུ།།འཆད་པ་ཡོད་ཀྱང་འདོད་རྒྱལ་སྐད།།ཡི་གེ་བསྣན་པའི་ངེས་ཚིག་གིས།།བཤད་ན་འཁྲུལ་པར་འགྱུར་སྙམ་བྱེད།།ཨོ་ཌི་ཡ་ནི་ལེགས་སྦྱར་གྱི།།སྐད་ཡིན་དེ་ཡི་ཟུར་བཅག་པ།།ཨུ་རྒྱན་ཞེས་པ་བོད་ཀྱི་སྐད།།ས་ལི་ཞེས་པ་ལེགས་སྦྱར་གྱི།།སྐད་ཡིན་དེ་ཡི་ཟུར་བཅག་ནས།།ས་ལུ་ཞེས་པ་བོད་ཀྱི་སྐད།།ཤོ་ལོ་ཀ་ནི་ཚིགས་བཅད་ཀྱི།།ལེགས་སྦྱར་སྐད་ཡིན་བོད་སྐད་དུའང༌།།ཤྭ་ལོ་ཀ་ཞེས་བྱ་བ་ཡིན།།ལོ་ཙ་ཞེས་པ་མིག་གི་ནི།།སྐད་དོད་སོར་བཞག་ཡིན་མོད་ཀྱི།།ཡི་གེ་བསྣན་པའི་ངེས་ཚིག་གི།འཇིག་རྟེན་མིག་ཅེས་འདོད་པའང་ཡོད།།ཨ་ཏི་ཤ་ནི་ཕུལ་བྱུང་གི།སྐད་དོད་སོར་བཞག་ཡིན་མོད་ཀྱི།།དེ་ལ་ཡི་གེ་བསྣན་པ་ཡིས།།ཀུན་སྤངས་དགེ་སྦྱོང་སྣང་མཛད་ཅེས།།བྱ་བར་ཀློག་པའི་ལུགས་ཀྱང་སྣང༌།།བྷྲིང་གི་རི་ཊི་ཞེས་བྱ་བ།།ལེགས་སྦྱར་སྐད་ཡིན་ཟུར་བཅག་པ།།བོད་ཀྱི་སྐད་དུ་རྣམ་པར་བརྟག།གངྒཱ་སིནྡྷུ་པཀྵུ་དང༌།།སཱི་ཏཱ་ཞེས་པ་ལེགས་སྦྱར་སྐད།།ཐད་སོར་བཞག་པ་ཡིན་ཞེས་བྱ།།ཛམྦྷ་ལ་ནི་རྨུགས་འཛིན་གྱི།།ལེགས་སྦྱར་སྐད་ཡིན་ལྷ་ཞེས་འཁྲུལ།།ཉན་ཐོས་སེནྟ་བ་ཞེས་པ།།ཉན་ཐོས་སྡེ་པའི་ལེགས་སྦྱར་གྱི།།སྐད་ཡིན་ཉན་ཐོས་ཁྱད་པར་མིང༌།།མ་ག་དྷཱ་དང་ཀ་ལིང་ཀ།།ལངྐ་ཨཥྨ་པ་རནྟ།།ལེགས་སྦྱར་ཐད་སོར་བཞག་པའི་སྐད།།ནྱགྲོ་ཏ་དང་ཀུ་ཤ་ཡང༌།།ལེགས་སྦྱར་ཐད་སོར་བཞག་པ་སྟེ།།བིཥྚི་ཞེས་པ་འཇུག་ཕོད་ཀྱི༑༑ལེགས་སྦྱར་སྐད་དུ་ངེས་པར་བཤད།།ཀརྐ་ཊ་ནི་སྦལ་བའི་མིང༌།།ཡིན་ཡང་ལེགས་སྦྱར་སྐད་མ་ཡིན།།ཨེ་ཀ་ཛྭ་ཊི་རལ་གཅིག་མ།།ལེགས་སྦྱར་སྐད་ཡིན་རེ་མ་ཏི།།རི་ཡི་བུད་མེད་ཡིན་ནམ་བརྟག།ཤ་ན་ཀོ་ཏམ་དུ་ཀུ་ལ།།ཀ་ཤི་ཀ་རྣམས་ལེགས་སྦྱར་སྐད།།ཐད་སོར་བཞག་པ་ཡིན་ཞེས་བྱ།།གནྡྷོ་ལ་ནི་དྲི་འཛིན་གྱི།།སྐད་ཡིན་བི་ཧཱ་ར་ཞེས་པ།།གཙུག་ལག་ཁང་གི་ལེགས་སྦྱར་སྐད།།འདི་ཙམ་ཁོ་ན་ཤེས་པ་ཡིན།།ལེགས་སྦྱར་སོར་བཞག་ཡིན་མིན་དང༌།།བརྡའ་རྙིངས་པ་དང་བརྡའ་གསར་པའི།།བྱེ་བྲག་མང་ཞིག་ཤེས་གྱུར་ནས།།རྒྱལ་བའི་བཀའ་དང་རིག་པ་ཡི།།གནས་ལྔ་སྟོན་པའི་བསྟན་བཅོས་ཀྱི།།ཚིག་དོན་ངེས་པར་གོ་བཀའ་བ།།མང་ཞིག་ངང་གིས་གྲོལ་བར་འགྱུར།།མང་པོའི་དབུས་སུ་མཁས་པ་ཡི།།གྲགས་པའི་གདུགས་དཀར་གཡོ་འདོད་འགའ།།གཞུང་འདི་བཟུང་ལ་གཡོ་མེད་པར།།མཛངས་ཤིང་གསོང་པོ་དག་ཏུ་སྨྲོས།།།།ཞེས་བརྡའི་གནས་བྱེ་བྲག་ཏུ་རྟོགས་བྱེད་བྱ་བའི་ཚིག་ལེའུར་བྱས་པ་འདི་ནི།དཔལ་ཤཱཀྱ་མཆོག་ལྡན་དྲི་མེད་ལེགས་པར་བློས།།གཡས་རུ་གཙང་གི་སའི་ཐིག་ལེ།།གསེར་མདོག་ཅན་ཞེས་བྱ་བའི་དབེན་གནས་སུ་ཉེ་བར་སྦྱར་བའི་ཡི་གེ་པ་ནི་ཆོས་ཀྱི་རྒྱལ་མཚན་ནོ།།